Bya JOSEPH MUTEBI
DAYIREKITA wa Kampala Jeniffer Musisi agambye nti agenda kugoba takisi mu kibuga, okukendeeza bodaboda n’emmotoka eza buyonjo eziyingira ekibuga aziteekeko omusolo.
Yagambye nti mu kiseera kya myaka etaano okuva kati, ekibuga kijja kuba kimaze okukyuka nga mu birala bye bategese okukola mwe muli okukola enguudo zonna n’okuzimba empya eziyita waggulu okufaananako ne mu bibuga ebirala era ssente ez’okukola bino byonna bamaze okuzifuna.
Musisi okwogera bino yabadde ku mirimu egy’enjawulo mu Kampala eggulo nga yasookedde ku katale ka USAFI n’adda ku luguudo lwa Kabakanjagala ku Bulange, gye yavudde n’alambula akatale k’e Wandegeya akasuubirwa okuggulwawo mu October w’omwaka guno.
Byateekateeka okukola:
Enguudo:
Tugenda kuddaabiriza buli luguudo oluli mu Kampala wamu n’okussaawo empya kuno kw’ogatta okukola enguudo z’omulembe eziyita waggulu okumalawo ekizibu gy’omugotteko gwa mmotoka mu kibuga era nga ensimbi ezinaakola bino byonna zimaze okufunika.
Yawadde ekyokulabirako eky’enguudo zaakoze nga Kabakanjagala, olw’e Nsambya oluyita ku ddwaaliro, e Kyanja n’endala ezigenda okukolwako.
“Tugenda kuddamu okusimba emiti egiri ku mutindo era nga kino twakikkaanyaako ne katikkiro wa Buganda JB Walusimbi era tugenda kusimba emiti gino okusinziira ku bika by’Abaganda nga Katikkiro bw’anaaba ayagadde,” bwe yategeezezza ng’alambula oluguudo lwa kabakanjagala.
Takisi: Yagambye nti takisi ng’enda kuziggya mu kibuga mu bbanga ttono okuva kati era bali mu kutuukirira makampuni agayinza okuleeta bbaasi ezitikka abantu 80 olwo takisi zifulume wabweru w’ekibuga.
Bodaboda:
KCCA EGENDA Kuggyawo siteegi ezimu era ezinaasigalawo zigenda kukkirizibwako aba bodaboda batono okukendeeza omujjuzo era nga kino kigenda kukolebwa nga tulekamu abo abatono abanaaba n’ebisaanyizo byetwagala.
Mmotoka za buyonjo
Zino tugenda kuteekawo omusolo okutandiiira mu bitundu ebiyingira Kampala bye tunaaba tusaazeewo nga bw’osukkawo ojja kusasula omusolo nga kino kitegeeza nti oyo yekka agusasula y’ayingiza mmotoka mu kibuga.
Yayogedde ne ku butale nti nabwo bakyabukulaakulanya lwakuba nti abamu ebintu byonna babiteekamu eby’obufuzi nga balumiriza nti ayagala kubba ttaka lya butale.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn hau_Latn lug_Latn lug_Latn lug_Latn lug_Latn